TRAPPIST-1
TRAPPIST-1, poznata i pod oznakom 2MASS J23062928-0502285, je ultra-hladna patuljasta zvijezda koja se nalazi oko 39,5 svjetlosnih godina (12,1 parseka) udaljena od Sunca u sazviježđu Vodolija. Astronomi su 2015. otkrili tri planete veličine Zemlje koje obilaze oko patuljaste zvijezde. Tim naučnika koje predvodi Michaël Gillon sa Univerziteta u Liègu, Belgija, otkrio je planete koristeći tranzitnu fotometriju pomoću teleskopa TRAPPIST (Transiting Planets and Planetesimals Small Telescope) instaliranom na opservatoriju La Silla u Čileu. Dana 22. februara 2017. astronomi su objavili da su otkrili još četiri slične vansolarne planete oko zvijezde TRAPPIST-1. Osim korištenja teleskopa TRAPPIST, za ovo otkriće zaslužan je i VLT teleskop na Paranalu te NASA-in Spitzer Space Telescope, između ostalih. Time je ukupni broj otkrivenih planeta koje kruže oko ove zvijezde porastao na sedam, među kojim su najmanje tri, a možda i svih sedam, koje se nalaze u zoni pogodnoj za nastanak života.